Staten krever 95.000 kroner fra Even
I VG Helg lørdag fortalte foreldrene Krister og Karina Kvien fra Sjøvegan i Troms om familiens umenneskelig, tøffe kamp etter den fatale teltbrannen 9. april 2010. To familiemedlemmer omkom. Fire andre ble alvorlig brannskadet. Even hadde størst skader blant de overlevende. 88 prosent av kroppen hans ble forbrent, hovedsakelig tredjegradsforbrenninger. Selv om syvåringen har hatt en enorm fremgang etter ulykken og i dag er aktiv og går på skole, er han erklært 100 prosent medisinsk invalid.I fjor fikk Even Kvien utbetalt rundt 2,4 millioner kroner gjennom en barneforsikring. I tillegg ble det utbetalt rundt 300000 kroner i forsinkelsesrenter. Forsikringspengene står i dag på en sperret konto som forvaltes av overformynderiet i hjemkommunen Salangen. De skal utelukkende brukes til å sikre Even økonomisk - resten av livet. Men siden Even er under 16 år lignes han sammen med foreldrene. Årets skattekrav: 95000 kroner. 9500 kroner er formuesskatt. Resten er skatt på renteinntektene. Foreldrene tvinges til å søke Overformynderiet om at kravet dekkes med Evens penger. - Vi var klar over at vi ville motta et skattekrav, men var sikre på at vi ville få lemping eller fritak, sier Karina Kvien til VG. PROTOKOLL:Send din hilsen til Even (7) her!Men det får de ikke. Skattereglene skiller nemlig mellom erstatnings- og forsikringsutbetalinger. Hadde Evens invaliditet vært forårsaket av en legetabbe, eller en annen type ulykke hvor en tredjepart har hatt ansvaret, kunne han fått fritak for formuesskatt samt lemping eller fritak for skatt på renteinntektene. - Vi mener det er urimelig at vi som foreldre må skatte av Evens penger, og urimelig at en syvåring må betale et så høyt skattekrav. Disse pengene skal utelukkende gå til Even, og gjøre hans hverdag lettere resten av livet, sier foreldrene. Bjørgen:- Even er verdens skjønneste guttKrister og Karina Kvien har siden i vår prøvd å få et klart svar fra Skatteetaten - uten å lykkes. - For hver saksbehandler vi har snakket med, har vi fått et nytt svar. Det har vært veldig frustrerende, sier Krister Kvien. VG skrev tidligere i høst om Daniel Eidem (5), som er i samme situasjon som Even. Femåringen ble 100 prosent invalid etter en kvelningsulykke under lek i 2010. Han må årlig betale 20000 kroner i formuesskatt av forsikringssummen på 2,5 millioner. I tillegg kommer 28 prosent i skatt på renteinntektene.Finansminister Sigbjørn Johnsen gir Even og hans foreldre et håp: Han er i gang med å endre lovverket. - Jeg har forståelse for at dette er en vanskelig situasjon for familien. Jeg mener at forskjellsbehandlingen i skatteloven av uføre barn som har mottatt henholdsvis erstatning og forsikring ikke er godt begrunnet. Som tidligere varslet er vi derfor i gang med å endre reglene, sier finansministeren til VG.Tidligere i høst varslet han en endring av fritaksreglene på formuesskatt, etter at VG skrev om Daniel Eidem (5). Som følge av Even-saken åpner han for å endre regelverket også når det gjelder lemping eller fritak for skatt på renteinntekter. Endringen vil gi barn i samme situasjon som Even betydelige skattelettelser. Dagens regler er slik at formue-fritaket er begrenset til personer under 21 år som har fått engangserstatning for personskade utmålt etter skadeerstatningsloven og skaden har ført til minst 50 prosent uførhet. Fritaket gjelder ikke engangsutbetalinger fra en uførhetsforsikring eller lignende. - Jeg har derfor satt i gang et arbeid med en lovendring. Jeg tar sikte på å fremme forslag til lovendring så snart som mulig, sier finansministeren til VG.
Even Kvien (7) ble 100 prosent invalid etter teltbrannen i 2010, og fikk utbetalt 2,7 millioner kroner gjennom en privat barneforsikring. Nå krever myndighetene sitt.